San Jose (Kalifornija)
San Jose (španski: Sveti Jozef) jeste treći po veličini grad u saveznoj državi Kaliforniji te deseti po veličini u Sjedinjenim Američkim Državama i glavni grad je okruga Santa Clara. San Jose je najveći grad u "Silicijskoj dolini" i najveći grad u Sjevernoj Kaliforniji. San Jose je osnovan 29. novembra 1777. godine pod nazivom El Pueblo de San José de Guadalupe, prvi civilni grad u španskoj koloniji Nueva California (španski: Nova Kalifornija). Grad je služio kao poljoprivredna zajednica za podršku španskoj vojci koja se nalazila u San Francisku i Montereyu. Kad se Kalifornija pridružila savezu Sjedinjenih Američkih Država, odnosno dobila državnost 1850. godine, San Jose je postavljen kao prvi glavni grad. Nakon više od 150 godina služenja kao mala poljoprivredna zajednica sredinom dvadesetog vijeka, grad je sadržavao neke od posljednjih dijelova neizgrađenog zemljišta blizu zaliva San Francisco. Povratkom veterana iz Drugog svjetskog rata, stanovništvo je počelo sa naglim rastom. Širenje se nastavilo tokom 1950ih i 1960ih kroz pripajanje zemlje. Brz rast tehnoloških i elektroničkih industrija u okolini je pomogao da se izvrši prelaz sa grada fokusiranog na poljoprivrednu industriju u urbanizirano metropolitansko područje. Već tokom 1990ih, sama lokacija San Josea u cvjetajućoj lokalnoj tehnološkoj industriji mu je dala nadimak "Glavni grad Silicijske doline". San Jose se danas smatra globalnim gradom, poznatim po svom obilju i visokim troškovima života.